有懷二首  其二
作者：趙蕃
朝代：宋

paragraphs: 憶我官白下，梅蘂破臘前。
維時初識君，共呼江南船。
我作七字句，君答如倒弦。
自茲三年遊，如箎復如塤。
中間雖契闊，會合踵不旋。
東閣坐明潔，意釣行方便。
快閣誦長句，觀山酌幽泉。
別來歲云暮，書札迥莫傳。
客授比安否，曾氏稱好賢。
況乃我畏友，於君寧間言。
生涯富黄卷，代寶餘青氈。
酒色湛若空，弟兄皆璧連。
吾事豈不濟，寧當論歲年。
日者大雨雪，我行政金淵。
朝躋遍田野，夜夢惟江天。
梅花且復開，雪屋鳴溜懸。
思君不可見，使返徒悁悁。